2004/390/EY: Komission päätös, tehty 23 päivänä huhtikuuta 2004, jäsenvaltioiden mahdollisuudesta pidentää uuden tehoaineen asetamipridin väliaikaisia lupia (ETA:n kannalta merkityksellinen teksti) (tiedoksiannettu numerolla K(2004) 1479)



Virallinen lehti nro L 120 , 24/04/2004 s. 0049 - 0049



Komission päätös, tehty 23 päivänä huhtikuuta 2004, jäsenvaltioiden mahdollisuudesta pidentää uuden tehoaineen asetamipridin väliaikaisia lupia (tiedoksiannettu numerolla K(2004) 1479) (ETA:n kannalta merkityksellinen teksti) (2004/390/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kasvinsuojeluaineiden markkinoille saattamisesta 15 päivänä heinäkuuta 1991 annetun neuvoston direktiivin 91/414/ETY(1) ja erityisesti sen 8 artiklan 1 kohdan neljännen alakohdan, sekä katsoo seuraavaa: (1) Direktiivin 91/414/ETY 6 artiklan 2 kohdan mukaisesti Kreikka vastaanotti lokakuussa 1999 Nisso Chemical Europe GmbH:lta hakemuksen asetamipridi-nimisen tehoaineen (entinen nimi: Exp 60707B) sisällyttämisestä direktiivin 91/414/ETY liitteeseen I. Päätöksessä 2000/390/EY(2) vahvistettiin, että asiakirja-aineisto oli täydellinen ja että sen voitiin periaatteessa katsoa täyttävän direktiivin liitteissä II ja III säädetyt tietovaatimukset. (2) Asiakirja-aineiston täydellisyyden vahvistaminen oli tarpeen, jotta sitä voitaisiin tarkastella yksityiskohtaisesti ja jotta jäsenvaltioilla olisi mahdollisuus myöntää asetamipridiä sisältäville kasvinsuojeluaineille väliaikainen lupa enintään kolmeksi vuodeksi noudattaen kuitenkin direktiivin 91/414/ETY 8 artiklan 1 kohdassa säädettyjä edellytyksiä, erityisesti edellytystä tehdä yksityiskohtainen arviointi tehoaineesta ja kasvinsuojeluaineesta direktiivin vaatimusten mukaisesti. (3) Asetamipridin vaikutukset ihmisten terveyteen ja ympäristöön on arvioitu direktiivin 91/414/ETY 6 artiklan 2 ja 4 kohdan säännösten mukaisesti hakijan ehdottamien käyttötarkoitusten osalta. Esittelevä jäsenvaltio toimitti komissiolle arviointikertomuksen luonnoksen 21 päivänä maaliskuuta 2001. (4) Asiakirja-aineiston tarkastelua on jatkettu sen jälkeen, kun esittelevä jäsenvaltio toimitti arviointikertomuksen luonnoksen, eikä sitä ole mahdollista saada päätökseen neuvoston direktiivissä 91/414/ETY säädetyssä määräajassa. (5) Koska arvioinnissa ei toistaiseksi ole ilmennyt mitään välittömiä huolenaiheita, jäsenvaltioille olisi annettava mahdollisuus pidentää asetamipridiä sisältäville kasvinsuojeluaineille myönnettyjä väliaikaisia lupia 24 kuukauden ajan direktiivin 91/414/ETY 8 artiklan mukaisesti, jotta asiakirja-aineiston tarkastelua voidaan jatkaa. Tämän 24 kuukauden ajan pitäisi olla riittävä arviointi- ja päätösmenettelyn saattamiseksi loppuun, jotta asetamipridin mahdollisesta sisällyttämisestä liitteeseen I voidaan tehdä päätös. (6) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, ON TEHNYT TÄMÄN PÄÄTÖKSEN: 1 artikla Jäsenvaltiot voivat pidentää asetamipridiä sisältäville tuotteille myönnettyjä väliaikaisia lupia enintään 24 kuukauden pituiseksi ajaksi tämän päätöksen tekopäivästä. 2 artikla Tämä päätös on osoitettu kaikille jäsenvaltioille. Tehty Brysselissä 23 päivänä huhtikuuta 2004. Komission puolesta David Byrne Komission jäsen (1) EYVL L 230, 19.8.1991, s. 1. Direktiivi sellaisena kuin se on viimeksi muutettuna komission direktiivillä 2004/30/EY (EUVL L 77, 13.3.2004, s. 50). (2) EYVL L 145, 20.6.2000, s. 36.